Ramaphosa ‘nie seker’ wanneer tabakverbod opgehef wordPres. Cyril Ramaphosa het Sondagaand aangekondig dat Suid-Afrika op 1 Junie na vlak 3 van die afsonderingsvlakke skuif. (Foto: Elmond Jiyane/GCIS) Pres. Cyril Ramaphosa het in antwoord op ŉ parlementêre vraag van die DA gesê dit is nog nie seker wanneer die rookverbod opgehef gaan word nie. Hy kon ook nie aandui wat die wetenskaplike redes vir die verlenging van die verbod was nie. “Dit is in hierdie stadium onmoontlik om te bepaal wanneer die verbod op die verkoop van tabakprodukte gelig sal word,” lui Ramaphosa se antwoord op die DA se vraag oor op watter datum die president voorsien dat die verbod gelig sal word. Dean Macpherson, die DA se skaduminister van handel en nywerheid, sê nou dié antwoord is teenstrydig met Jackson Mthembu, minister in die presidensie, se antwoord dat die verbod op vlak 2 van afsondering gelig sal word. Die DA het Ramaphosa ook gevra op watter empiriese data die nasionale bevelsraad staatgemaak het in sy besluit op die algehele verbod op die verkoop van tabakprodukte tydens afsondering om die verspreiding van Covid-19 te bekamp, asook om die verbod te verleng. Hierop het Ramaphosa gesê die besluit is geneem nadat voorleggings deur lede van die publiek, asook “relevante mediese literatuur oor die uitwerking van rook op mense se gesondheid” aandagtig bestudeer is. “Ná my aanvanklike afkondiging op 23 April dat die verkoop van tabakprodukte onder vlak 4 van afsondering toegelaat sou word, is voorleggings deur verskeie organisasies en mense gemaak en die regering het verdere raad oor die saak ingewin,” lui Ramaphosa se antwoord. Maroela Media het egter vroeër berig dat daar ŉ skamele 454 voorleggings teen die ophef van die rookverbod was, teenoor die 2 000 voorleggings waarna die regering aanvanklik ter verdediging van die besluit verwys het. “Ramaphosa se versuim om behoorlike bewyse te lewer is ŉ duidelike aanduiding dat daar in werklikheid geen empiriese bewyse vir die verbod was nie,” sê Macpherson. “Dit is duidelik dat die verbod niks met die uitwerking van rook op mense se gesondheid te doen het nie, maar wel alles met die wil en giere van min. [Nkosazana] Dlamini-Zuma en dié in die onwettige handelsbedryf wat by só ŉ verbod baat vind,” sê hy. Hy sê die regering moet ophou om mense te mislei oor die sogenaamde redes vir die rookverbod.